ĐAKONAT JE PROLJEĆE SVETOGA REDA I POČETAK SLUŽENJA

Ređenje đakona; Sarajevo, 28. listopada 2021.

Radosno smo se okupili na ovo Euharistijsko slavlje s nakanom da za đakone zaredimo dvojicu svoje braće u Kristu, Dinu i Paula, jednoga iz Zadra a drugoga iz Brazila. Oni su, s Božjim blagoslovom, izabrali da u Crkvi Kristovoj, kao članovi Sarajevske nadbiskupije na neokatekumenskom putu, služe oltaru Gospodnjem i narodu Božjemu ondje kamo ih pošalje Crkva.

Đakonat je prvi stupanj sakramenta svetoga Reda a njegovo prvo podjeljivanje, prema izvještaju Djela apostolskih i u skladu s uobičajenim tumačenjem tog odlomka iz Svetoga Pisma, obavili su apostoli u Jeruzalemu. Taj izvještaj glasi: „Dvanaestorica nato sazvaše mnoštvo učenika i rekoše: 'Nije pravo da mi napustimo riječ Božju da bismo služili kod stolova. De pronađite, braćo, između sebe sedam muževa na dobru glasu, punih Duha i mudrosti. Njih ćemo postaviti nad ovom službom, a mi ćemo se posvetiti molitvi i posluživanju Riječi.' Prijedlog se svidje svemu mnoštvu pa izabraše Stjepana, muža puna vjere i Duha Svetoga, zatim Filipa, Prohora, Nikanora, Timona, Parmenu te antiohijskog pridošlicu Nikolu. Njih postave pred apostole, a oni pomolivši se, polože na njih ruke” (Dj 6,2-6).

Kao što je bilo na početku Crkve u Jeruzalemu, ovaj svečani čin vršio se na isti način kroza svu povijest Crkve: polaganjem ruku apostolskoga nasljednika i izgovaranjem molitve koju Crkva predviđa. Tako će i danas ovoj dvojici naše braće biti povjerena vrlo časna i odgovorna služba u stupnju đakonata, na koji će biti uzdignuti, i što se može razumjeti samo očima vjere.

Prije svega, kao što poučava „Obred ređenja“, đakoni „okrijepljeni darom Duha Svetoga, pomagat će biskupu i njegovim svećenicima u službi riječi, oltara i ljubavi stavljajući se na uslugu svima. Kao služitelji oltara navješćivat će evanđelje, pripremati žrtvu i vjernicima dijeliti Gospodnje tijelo i krv.“

Stoga, dragi ređenici, stalno imajte na umu, da je način vašega prvotnog ostvarenja služitelja oltara trostruk: služiti oltaru pripremanjem euharistijske žrtve, navješćivati evanđelje i vjernicima dijeliti pričest. Trudite se to ostvariti i neka oltar, evanđelje i Isusovi vjernici stalno budu privilegirana sredstva i mjesta vašega dokazivanja.

Uz to, tamo gdje vas Crkva pošalje na službu, vaša je dužnost poticati one koji vjeruju i one koji ne vjeruju i poučavati ih u svetom nauku, predsjedati molitvama, krstiti, prisustvovati vjenčanju i blagoslivljati ga, nositi popudbinu umirućima i predvoditi pogrebne obrede.

U tom vršenju Božje volje i radosnoga služenja Gospodinu i ljudima, polaganjem ruku, predanim od apostola, posvećeni i tješnje povezani s oltarom, vi ćete u ime biskupa ili župnika vršiti također službu kršćanske ljubavi prema braći i sestrama u potrebi. Stoga, kako u nastavku tumači tekst „Obreda ređenja“, u svemu tome, s Božjom pomoću, tako postupajte i služite da vas cijela zajednica vjere upozna kao prave učenike onoga koji nije došao da bude služen, nego da služi.

Dragi đakoni, radujemo se s vama! I neka vas Isus Krist stalno obasiplje svojim blagoslovom, nadahnjuje svojim primjerom i prati svojom pomoći u služenju oltaru, naviještanju evanđelju i vršenju djela konkretne kršćanske ljubavi prema braći i sestrama.

Uza sve što kao vjernici dijelite s cijelom Crkvom, dan ređenja za vas je na osobit način vaše proljeće svetoga reda i početak vašega služenja. On je i početak očekivanja koje Crkva gaji prema vama ali i dan vaših obećanja da ćete vjerno služiti Kristu i ispuniti očekivanja Crkve.

Svojim ređenjem vi ulazite u svetište Gospodinovo. Taj vaš čin pozdravljamo riječima svetoga Pavla: „Milost vam i mir od Boga, Oca našega, i Gospodina Isusa Krista!” I zajedno s tim velikim apostolom naroda zahvaljujemo „Bogu svojemu svagda za vas zbog milosti Božje koja vam je dana u Kristu Isusu: u njemu se obogatiste u svemu – u svakoj riječi i svakom spoznanju“ (1 Kor 1,3-5). Ovo je zato također dan Gospodina našega Isusa Krista, koji neka vas učini do kraja vjernima i postojanima.

Kršćanin ne živi samo očekujući Krista, kao u nekom trajnom došašću, nego je uvijek također u zajedništvu s Kristom po milosti koju prima. Nju Bog daruje po sakramentima koju posreduju služitelji oltara i po Riječi Božjoj koju mu navješćuju. U kršćanskom vjerniku je tako prisutno i utvrđuje se svjedočanstvo o Kristu i ne oskudijeva ni na jednom daru milosti (usp. 1 Kor 1,6-7). Po Kristu tako, pristajanjem uz njegov nauk i primajući njegov blagoslov, kako veli sveti Pavao vjernicima u gradu Efezu, svi „u jednome Duhu imamo pristup Ocu“ (Ef 2,18).

Zajednica vjernika u Efezu bila je sastavljena od ljudi različita podrijetla. Stoga je Pavlovo tumačenje o jednakosti svih u Kristovoj zajednici u ono vrijeme bilo vrlo potrebno. Jednako je suvremeno i danas kada smo svjedoci različitoga podrijetla dvojice kandidata za đakonat, te nam svima sv. Pavao opet poručuje: „Tako dakle više niste tuđinci ni pridošlice, nego sugrađani ste svetih i ukućani Božji nazidani na temelju apostola i proroka, a zaglavni je kamen sam Krist Isus. U njemu je sva građevina povezana i raste u hram svet u Gospodinu. U njemu ste i vi ugrađeni u prebivalište Božje u Duhu“ (Ef 2,19-22).

Ova misao Isusova apostola, sveca, služitelja oltara i navjestitelja Božje Riječi neka vas, po zagovoru svetih apostola Šimuna i Jude Tadeja, čiji blagdan danas proslavljamo, vodi kroz vaše buduće služenje i neka Bog bude razlog, svrha i sigurnost svima koji su primili sakrament svetoga Reda i neka u Bogu traže rješenje svih mogućih svojih iskušenja. I neka vaše buduće apostolsko djelovanje u Crkvi Božjoj bude „u potpunom suglasju s njezinim uputama i u zajedništvu s partikularnim Crkvama u koje odlazite djelovati“ (Benedikt XVI.).

Bog vas blagoslovio! Po Kristu Gospodinu našemu.